1. ปัจจัยความเสี่ยง

1.1 ปัจจัยความเสี่ยงจากการกู้ยืมเงินระยะสั้น

บริษัทฯ มีอัตราส่วนของเงินกู้ยืมระยะสั้นสูง ซึ่งหมายถึงบริษัทฯ
อาจต้องเผชิญกับปัญหาด้านการเปลี่ยนแปลงของอัตราดอกเบี้ยและสภาพคล่องของตลาด ในเดือน
มิถุนายน 2527 บริษัทฯ ได้มีการกู้เงิน 80 ล้านเหรียญสหรัฐฯ โดยมีระยะเวลาชำระคืน 5 ปี
เพื่อช่วยในการกระจายความเสี่ยงและเพิ่มความแข็งแกร่งให้กับงบดุลของบริษัทฯ

1.2 ปัจจัยความเสี่ยงจากความผันผวนของอัตราแลกเปลี่ยน

บริษัทมีรายได้ส่วนใหญ่เป็นเงินตราต่างประเทศ โดยเป็นเงินสกุลดอลล่าร์สหรัฐ (US Dollar)
ประมาณร้อยละ 94 ของยอดขายทั้งหมด
ในขณะเดียวกันบริษัทมีค่าใช้จ่ายในการซื้อวัตถุดิบจากต่างประเทศ โดยเป็นเงินสกุลดอลล่าร์สหรัฐ
ประมาณร้อยละ 80 ของยอดขายทั้งหมด
โดยที่ผ่านมาบริษัทได้ทำประกันความเสี่ยงอัตราแลกเปลี่ยนไว้เพื่อลดความเสี่ยงจากอัตราแลกเปลี่ยนดังกล่าวด้วย
ดังนั้นบริษัทจึงมีรายได้และค่าใช้จ่ายที่เป็นเงินตราสกุลดอลล่าร์สหรัฐส่งผลให้บริษัทสามารถลดความเสี่ยงในด้านอัตราแลกเปลี่ยนไปได้บางส่วน
รวมทั้งบริษัทใช้เงินสกุลดอลล่าร์สหรัฐเป็นสกุลหลักในการซื้อขายสินค้าของบริษัท

อย่างไรก็ตามถึงแม้รายได้และค่าใช้จ่ายของบริษัทที่เป็นเงินตราสกุลดอลล่าร์สหรัฐที่สามารถลดความเสี่ยงในด้านอัตราแลกเปลี่ยนไปได้บางส่วนนั้น
บริษัทได้เล็งเห็นถึงความสำคัญในความเสี่ยงดังกล่าวจึงได้จัดให้มีหน่วยงานดูแลเกี่ยวกับอัตราแลกเปลี่ยนโดยเฉพาะเพื่อลดความเสี่ยงดังกล่าวอีกด้วย

1.3 ปัจจัยความเสี่ยงจากการขาดแคลนแรงงานที่มีความเชี่ยวชาญพิเศษ

บริษัทมีรายได้มาจากการประกอบธุรกิจผลิตผลิตภัณฑ์อีเล็คโทรนิคส์
ภายใต้เครื่องหมายการค้าของลูกค้าในรูปแบบของ Original Equipment Manufacturing
(OEM) ซึ่งผลิตภัณฑ์สามารถแบ่งออกได้เป็น 4 กลุ่มคือ กลุ่มอุปกรณ์คอมพิวเตอร์
กลุ่มอุปกรณ์โทรคมนาคม กลุ่มอุปกรณ์สำนักงาน และกลุ่มอุปกรณ์ให้ความบันเทิงภายในบ้าน
ดังนั้นบริษัทจึงเป็นธุรกิจที่ต้องมีบุคลากรในสาขาวิศวกรที่มีความรู้ ความชำนาญ ความเชี่ยวชาญพิเศษ

เนื่องด้วยบุคลากรที่มีความเชี่ยวชาญพิเศษในประเทศมีจำนวนจำกัด และมีแนวโน้มการเปลี่ยนงาน
บริษัทฯ จึงได้เปิดรับวิศวกรจากประเทศอื่น ๆ ในเอเชียตะวันออกเฉียงใต้ เช่น อินเดีย ฟิลิปปินส์
พม่า เพื่อสร้างทีมวิศวกรที่แข็งแกร่ง และชำนาญด้านภาษาอังกฤษ
ในการติดต่อและให้บริการแก่ลูกค้าจากทั่วโลกได้

อีกทั้งบริษัทได้ขยายการลงทุนในประเทศสาธารณรัฐประชาชนจีน
ซึ่งเป็นการเพิ่มฐานการผลิตในต่างประเทศ
ทำให้บริษัทสามารถหาบุคลากรด้านวิศวกรจากประเทศสาธารณรัฐประชาชนจีน
มาทำงานในประเทศไทยได้หากมีการขาดแคลนบุคลากรด้านวิศวกรในประเทศ
ซึ่งอัตราค่าจ้างจะต่ำกว่าเมื่อเทียบกับวิศวกรจากประเทศไต้หวัน และเกาหลี
อีกทั้งยังมีการแลกเปลี่ยนและถ่ายทอดความรู้ ความชำนาญ ความเชี่ยวชาญ
ระหว่างวิศวกรในประเทศไทยกับวิศวกรจากประเทศสาธารณรัฐประชาชนจีน
เพื่อเพิ่มประสิทธิภาพทางด้านการผลิตอีกด้วย

1.4 ปัจจัยความเสี่ยงจากการเปลี่ยนแปลงของวงจรชีวิตผลิตภัณฑ์และเทคโนโลยีในการผลิต

เนื่องจากอุตสาหกรรมอีเล็คโทรนิคส์มีการพัฒนาและปรับปรุงเทคโนโลยีอยู่อย่างต่อเนื่อง
ประกอบกับบริษัทมุ่งเน้นการผลิตผลิตภัณฑ์ที่ใช้เทคโนโลยีระดับปานกลางถึงระดับสูง
ดังนั้นการเปลี่ยนแปลงของเทคโนโลยีในตัวผลิตภัณฑ์ที่บริษัทผลิตให้กับลูกค้า
สายการผลิตของบริษัทจะต้องรองรับการผลิตสินค้าใหม่ ๆ
ได้ตามการเปลี่ยนแปลงของตัวผลิตภัณฑ์ด้วย
อย่างไรก็ตามการพัฒนาเทคโนโลยีของตัวผลิตภัณฑ์นั้นส่งผลกระทบต่อสายการผลิตของบริษัทไม่มากนัก
เนื่องจากเทคโนโลยีการผลิตจะไม่เปลี่ยนแปลงเร็วเหมือนการเปลี่ยนแปลงเทคโนโลยีในตัวผลิตภัณฑ์
ประกอบกับสายการผลิตของบริษัทมีความยืดหยุ่นสูงที่มีความสามารถรองรับสินค้าต่าง ๆ
ที่บริษัทผลิตทั้งสินค้าที่ผลิตอยู่เดิมและสินค้าใหม่ ๆ
โดยมีหน่วยงานวิจัยและพัฒนาเพื่อพัฒนาสายการผลิตให้สามารถรองรับการผลิตสินค้าที่มีการเปลี่ยนแปลงเกี่ยวกับเทคโนโลยี
รวมทั้งยังเพิ่มขีดความสามารถในสายการผลิตอย่างต่อเนื่องส่งผลให้มีต้นทุนการผลิตที่ต่ำอีกด้วย

ทั้งนี้บริษัทฯเชื่อว่าเทคโนโลยีที่ก้าวล้ำ กระตุ้นให้เกิดอุปกรณ์อีเล็คโทรนิคส์ใหม่ ๆ
เข้ามาทดแทนอุปกรณ์อีเล็คโทรนิคส์เดิมอยู่ตลอดเวลา ส่งผลให้รูปแบบการแข่งขันมีมากขึ้น
อายุของอุปกรณ์อีเล็คโทรนิคส์สั้นลง ซึ่งเป็นผลดีต่ออุตสาหกรรมบริการผลิตสินค้าอีเล็คโทรนิคส์

1.5 การแข่งขันในตลาด

การแข่งขันอย่างหนักหน่วงในอุตสาหกรรมอีเล็คโทรนิคส์ ส่งผลให้การรักษาผลกำไรให้คงไว้
เป็นหนึ่งในปัจจัยความเสี่ยงของผู้ผลิต อย่างไรก็ตาม บริษัทฯ
ได้พยายามอย่างต่อเนื่องในการลดต้นทุนการผลิตสินค้าแบบ OEM
โดยยังคงรักษาชื่อเสียงและมาตรฐานการให้บริการลูกค้าในระดับโลก
การร่วมมือกับลูกค้าในการช่วยออกแบบเทคโนโลยี
สามารถช่วยลูกค้าในการปรับปรุงโครงสร้างต้นทุน และส่งผลให้ลูกค้าเชื่อใจที่จะอยู่กับบริษัทฯ
และเพิ่มความสัมพันธ์ที่แข็งแกร่งขึ้น

1.6 ปัจจัยความเสี่ยงจากสินค้าคงคลังล้าสมัย

การเปลี่ยนแปลงของเทคโนโลยีสำหรับผลิตภัณฑ์อีเล็คโทรนิคส์นั้น
จะเป็นการเปลี่ยนแปลงไปตามความต้องการของผู้บริโภคที่มีการเปลี่ยนแปลงอยู่ตลอดเวลา
ดังนั้นผลิตภัณฑ์ประเภทอีเล็คโทรนิคส์จึงต้องมีการพัฒนาให้สอดคล้องและรองรับต่อความต้องการของผู้บริโภคอยู่ตลอดเวลาเช่นเดียวกัน
การเปลี่ยนแปลงของเทคโนโลยีในตัวผลิตภัณฑ์ทำให้ผู้ผลิตผลิตภัณฑ์อีเล็คโทรนิคส์อาจเกิดความเสี่ยงจากการเปลี่ยนแปลงดังกล่าวเนื่องจากผลิตภัณฑ์ที่ผลิตออกมาแล้วยังไม่ได้จัดจำหน่ายไปถึงมือผู้บริโภคอาจเกิดความล้าสมัยได้

เนื่องจากการผลิตสินค้าของบริษัทเป็นการผลิตให้กับลูกค้าภายใต้เครื่องหมายการค้าของลูกค้า
ดังนั้นบริษัทจึงมีนโยบายการผลิตแบบผลิตตามคำสั่งของลูกค้า (Make to Order)
โดยจะมีการผลิตแบ่งออกเป็น 2 แบบ คือ ผลิตภัณฑ์ต่าง ๆ
ที่ผลิตให้กับลูกค้าจะเป็นการวิจัยและออกแบบจากลูกค้า
โดยลูกค้าจะเป็นผู้ส่งสินค้าต้นแบบให้กับบริษัทเพื่อทำการผลิตให้กับลูกค้า (Original Equipment
Manufacturing :OEM) และผลิตภัณฑ์ต่าง ๆ
ที่ผลิตให้กับลูกค้านั้นจะเป็นการวิจัยและออกแบบเองโดยบริษัท (Original Design
Manufacturing: ODM)
จากการใช้นโยบายการผลิตแบบผลิตตามคำสั่งซื้อของลูกค้าประกอบกับรายได้ส่วนใหญ่ของบริษัทมาจากการผลิตแบบ
OEM ดังนั้นความเสี่ยงจากสินค้าคงคลังล้าสมัยในการผลิตแบบ OEM จึงไม่มีผลกระทบต่อบริษัท
ยกเว้นการผลิตแบบ ODM
ซึ่งจะยังมีความเสี่ยงจากสินค้าคงคลังล้าสมัยแต่การผลิตในส่วนนี้มีจะปริมาณที่น้อยมาก

อย่างไรก็ดีบริษัทฯได้มีการควบคุมอย่างเข้มงวดในเรื่องของความเสี่ยงในสินค้าคงคลังล้าสมัย
โดยการควบคุมตารางเวลาการขนส่งสินค้าและการจัดซื้อวัตถุดิบเพื่อที่จะลดความเสี่ยงดังกล่าว

1.7 ปัจจัยความเสี่ยงจากการพึ่งพิงกลุ่มลูกค้าหลัก

สำหรับปัจจัยความเสี่ยงจากการพึ่งพิงกลุ่มลูกค้าหลัก บริษัทฯ
ได้พยายามที่จะกระจายความเสี่ยงที่จะเกิดขึ้นจากปัจจัยนี้ ด้วยบริษัทฯ ได้ทำการพัฒนาสินค้าใหม่ๆ
และเพิ่มฐานลูกค้าใหม่อย่างต่อเนื่อง จึงมีผลให้บริษัทฯ สามารถเข้าสู้ธุรกิจการผลิตสินค้า
ระบบไร้สายอย่างหูฟังโทรศัพท์มือถือระบบ Bluetooth (Bluetooth Headset) แผงวงจร PC
สำหรับ hard disk เครื่องพิมพ์ multi-function
ซึ่งคาดว่าสินค้าเหล่านี้จะเติบโตและมีผลต่อยอดขายในอนาคต ในขณะเดียวกัน
ความนิยมของตลาดในโทรศัพท์มือถือ และอุปกรณ์การติดต่อสื่อสารระบบไร้สาย
ก็เป็นสิ่งสำคัญที่มีผลต่อยอดขายของบริษัทฯ ดังนั้นการที่บริษัทมีการพัฒนาคิดค้นสินค้าใหม่ ๆ
อย่างไม่หยุดนิ่ง จึงสามารถช่วยลดความเสี่ยงจากการพึ่งพิงกลุ่มลูกค้าหลัก

1.8 ความเสี่ยงจากการพึ่งพิงและการแข่งขันกับบริษัทแม่

เนื่องจากบริษัทฯ เป็นผู้ผลิตประเภท OEM
ซึ่งจะผลิตผลิตภัณฑ์ตามคำสั่งผลิตของลูกค้าจึงไม่มีการพึ่งพิง เทคโนโลยีจากกลุ่ม Kinpo มากนัก
และบริษัทฯ ได้จัดตั้งแผนกวิจัยและพัฒนาที่จะพัฒนาคุณภาพและรูปแบบของสินค้าที่บริษัทฯ
ทำการผลิตและสายการผลิตให้มีต้นทุนต่ำอยู่เสมอ ในขณะเดียวกันบริษัทได้
ลงทุนในเทคโนโลยีเพื่อใช้ในการวิจัยและพัฒนาในเกาหลีและไต้หวัน
เพื่อสร้างทักษะด้านเทคโนโลยีที่เกี่ยวข้องกับการโทรคมนาคม และผลิตภัณฑ์คอมพิวเตอร์

1.9 ปัจจัยความเสี่ยงจากบริษัทแม่มีอิทธิพลกำหนดนโยบายการบริหารงานของบริษัทฯ

ปัจจุบัน คณะกรรมการของบริษัทฯ 5 ท่านได้รับการแต่งตั้งจากกลุ่ม Kinpo
ทั้งนี้เพื่อให้มีความสอดคล้องเรื่องการประสานงานกับกลุ่ม Kinpo
ในฐานะของผู้ถือหุ้นรายใหญ่ซึ่งบริษัทฯจะได้รับประโยชน์จากความเชี่ยวชาญในการบริหารงานและความสัมพันธ์อันดีที่มีต่อคู่ค้าทางธุรกิจ
อย่างไรก็ตาม อาจส่งผลให้กลุ่ม Kinpo
มีอิทธิพลในการกำหนดนโยบายในการบริหารงานที่มีนัยสำคัญของบริษัทฯ
ส่วนการบริหารในระดับปฏิบัติการ บริษัทฯ และกลุ่ม Kinpo มีการแบ่งแยกกันอย่างชัดเจน
รวมทั้งค่าใช้จ่ายที่เกิดขึ้นด้วย

ปัจจุบันกลุ่ม Kinpo ถือหุ้นในบริษัทฯ ลดลงจากร้อยละ57.13 เป็นร้อยละ 55.58
หลังจากที่มีการแปลงสภาพหุ้นกู้แปลงสภาพและการเสนอขายหุ้นสามัญใหม่ให้กับบุคคลในวงจำกัด
จึงทำให้กลุ่ม Kinpo ไม่สามารถควบคุมมติสำคัญในที่ประชุมผู้ถือหุ้นได้เนื่องจากการลงมติ
ในการผ่านวาระที่สำคัญกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ไม่ว่าจะเป็นเรื่องการแต่งตั้งกรรมการ หรือการขอมติในเรื่องอื่นๆ
ที่ต้องใช้เสียงส่วนใหญ่ของที่ประชุมผู้ถือหุ้นยกเว้นเรื่องที่กฎหมายหรือข้อบังคับบริษัทฯกำหนด
ดังนั้นผู้ถือหุ้นรายอื่นจึงสามารถรวบรวมคะแนนเสียงเพื่อตรวจสอบและถ่วงดุลเรื่องที่
ผู้ถือหุ้นใหญ่เสนอได้

1.10 ปัจจัยความเสี่ยงจากความเพียงพอของเงินทุนหมุนเวียน

เงินทุนหมุนเวียนมีส่วนสำคัญในการดำเนินธุรกิจ การเพิ่มทุนโดยการออกหุ้นใหม่จำนวน 13.35
ล้านหุ้นในเดือนธันวาคม 2547 มีส่วนช่วยสนับสนุนความเพียงพอของเงินทุนหมุนเวียน อย่างไรก็ตาม
บริษัทฯ ก็ได้มีการสำรองเงินทุนหมุนเวียนเพิ่มขึ้น โดยเงินทุนดังกล่าวมาจากการขอกู้
Syndication loan ในระยะสั้นและระยะกลาง ซึ่ง ณ 31 ธันวาคม 2547 บริษัทฯ มีวงเงินกู้
(Credit Line) เท่ากับ 12,045 ล้านบาท และ 301.13 ล้านเหรียญสหรัฐฯ (รวมการขอกู้
Syndication loan จำนวน 80 ล้านเหรียญสหรัฐฯ) ซึ่งบริษัทฯ
คาดว่าบริษัทจะมีเงินทุนหมุนเวียนในการดำเนินธุรกิจอย่างเพียงพอ

1.11 ปัจจัยความเสี่ยงจากหนี้สินที่อาจจะเกิดขึ้นในอนาคต

ณ 31 ธันวาคม 2547 บริษัทฯมีหนี้สินที่อาจจะเกิดขึ้นจาก Letter of guarantee
ซึ่งเป็นจดหมายค้ำประกัน การจ่ายหนี้ให้กรมศุลกากร การไฟฟ้า และการสื่อสารแห่งประเทศไทย
จำนวน 96.20 ล้านบาท(2546: 96.2 ล้านบาท) และมีการค้ำประกันให้กับบริษัทย่อย บริษัท
Logistar International Holding Company Limited จำนวน 8 ล้านเหรียญสหรัฐฯ
และค้ำประกัน Letter of credit ให้กับบริษัทร่วม บริษัท Telian Corporation จำนวน
1.5 ล้านเหรียญสหรัฐฯ